KOMMISSIONENS FORORDNING (EF) Nr. 547/2000

af 14. marts 2000

om tilføjelse i bilaget til forordning (EF) nr. 2400/96 om optagelse af visse betegnelser i det register over beskyttede oprindelsesbetegnelser og beskyttede geografiske betegnelser, der er fastsat i Rådets forordning (EØF) nr. 2081/92 om beskyttelse af geografiske betegnelser og oprindelsesbetegnelser for landbrugsprodukter og levnedsmidler

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EØF) nr. 2081/92 af 14. juli 1992 om beskyttelse af geografiske betegnelser og oprindelsesbetegnelser for landbrugsprodukter og levnedsmidler(1), senest ændret ved Kommissionens forordning (EF) nr. 1068/97(2), særlig artikel 6, stk. 3 og 4, og

ud fra følgende betragtninger:

(1) Spanien har i overensstemmelse med artikel 5 i forordning (EØF) nr. 2081/92 forelagt Kommissionen en ansøgning om registrering af en betegnelse som geografisk betegnelse.

(2) Som følge af en indsigelse som omhandlet i artikel 7 i nævnte forordning, der blev sendt til Kommissionen efter offentliggørelsen i De Europæiske Fællesskabers Tidende(3) af betegnelsen i bilag I til nærværende forordning blev spørgsmålet afklaret ved vedtagelsen af en ny forordning (EF) nr. 2377/1999 af Kommissionen(4) om handelsnormer for asparges.

(3) Med hensyn til beskrivelsen af produktet som fastsat i artikel 4, stk. 2, litra b), i forordning (EØF) nr. 2081/92 blev det anført, at størrelsen og tolerancen for asparges er ændret og dermed er i overensstemmelse med de nye EF-regler på området. Disse elementer udgør derfor og for klarhedens skyld en del af hovedelementerne i varespecifikationen.

(4) Det blev efter artikel 6, stk. 1, i nævnte forordning konstateret, at registreringsansøgningen er i overensstemmelse med nævnte forordning, bl.a. at den indeholder alle de i artikel 4 nævnte oplysninger.

(5) Betegnelsen er derfor berettiget til optagelse i registreret over beskyttede oprindelsesbetegnelser og beskyttede geografiske betegnelser og derfor også til fællesskabsbeskyttelse som beskyttet oprindelsesbetegnelse.

(6) Bilag I til nærværende forordning supplerer bilaget til Kommissionens forordning (EF) nr. 2400/96(5), senest ændret ved forordning (EF) nr. 2107/1999(6) -

UDSTEDT FØLGENDE FORORDNING:

Artikel 1

Bilaget til forordning (EF) nr. 2400/96 suppleres med betegnelsen i bilag I til nærværende forordning, og betegnelsen optages i registreret over beskyttede oprindelsesbetegnelser og beskyttede geografiske betegnelser som beskyttet geografisk betegnelse (BGB) som fastsat i artikel 6, stk. 3, i forordning (EØF) nr. 2081/92.

Hovedelementerne i varespecifikationen er anført i bilag II. Disse elementer erstatter de elementer, der blev offentliggjort i De Europæiske Fællesskabers Tidende C 207.

Artikel 2

Denne forordning træder i kraft på dagen for offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 14. marts 2000.

På Kommissionens vegne

Franz FISCHLER

Medlem af Kommissionen

(1) EFT L 208 af 24.7.1992, s. 1.

(2) EFT L 156 af 13.6.1997, s. 10.

(3) EFT C 207 af 3.7.1998, s. 8.

(4) EFT L 287 af 10.11.1999, s. 6.

(5) EFT L 327 af 18.12.1996, s. 11.

(6) EFT L 258 af 5.10.1999, s. 3.

BILAG I

VARER TIL MENNESKEFØDE I TRAKTATENS BILAG I

Frugt og grøntsager

SPANIEN

Espárrago de Huétor-Tájar (BGB)

BILAG II

FORORDNING (EØF) Nr. 2081/92

REGISTRERINGSANSØGNING: ARTIKEL 5

BOB ( ) BGB (X)

Nationalt sagsnummer: -

1. Medlemsstatens ansvarlige myndighed

>TABELPOSITION>

2. Ansøgende sammenslutning

>TABELPOSITION>

3. Produktets art: Asparges, kategori 1.8, grøntsager

4. Varespecifikation

(Sammenfatning af betingelserne i artikel 4, stk. 2)

4.1. Navn: Espárrago de Huétor-Tájar (IGP)

4.2. Beskrivelse: Asparges, der dyrkes med anvendelse af grønne til mørkviolette, spæde, sunde og rene skud, der hidrører fra lokale asparges af arten Asparagus officinalis L., der er en genetisk tetraploid underart.

Kendetegn:

- Morfologi: tynde asparges, hvis diameter er på mellem 4 og 12 mm. Toppen er spids og har en større diameter end resten af stilken. Skuddenes farve er violet, bronzeviolet, bronze, grønviolet eller grøn.

- Smag/duft: denne type asparges er blød, fyldig og fast; smagen er bitter til sød og duften er meget stærk.

- Cytologi: kromosomisk tetraploid 2n = 40.

Klasser med geografisk beskyttelse: "Extra" og "I".

Størrelse (i overensstemmelse med forordning (EF) nr. 2377/1999):

a) Sortering efter længde: skuddenes længde er på mellem 20 og 27 cm. Maksimal forskel på længde i et enkelt bundt: 5 cm.

b) Sortering efter diameter: diameteren er på mellem 4 og 10 mm og på mellem 10 mm og derover.

Tolerancer:

a) Kvalitetstolerancer:

i) for "Ekstra"-klassen: 5 % efter antal eller vægt af asparges, der ikke opfylder kravene til klassen, men som opfylder kriterierne for klasse "I" eller undtagelsesvis falder inden for tolerancerne for denne klasse, jf. forordning (EF) nr. 2377/1999

ii) for "I"-klassen: 10 % efter antal eller vægt af asparges, der ikke opfylder kravene til klassen, men som opfylder kravene til klasse "II", jf. forordning (EF) nr. 2377/1999.

b) Størrelsestolerancer: 10 % efter antal eller vægt af asparges, der ikke har de angivne størrelser eller overskrider de fastlagte grænser, idet den størst tilladte afvigelse er 1 cm i længde og 2 mm i diameter i forhold til de krav, der er fastsat i forordning (EF) nr. 2377/1999.

Kan sælges friske eller konserverede.

4.3. Geografisk område: Den vestlige del af provinsen Granada, på sletten omkring floden Genil, mellem Cordillera Subbética i nord og Cordillera Penibética i syd. Området omfatter kommunerne Huétor-Tájar, Illora, Loja, Moraleda de Zafayona, Salar og Villanueva de Mesías og er på i alt 78000 ha.

4.4. Bevis for oprindelse: Dyrkning og udvælgelse af frø gennemføres af landmændene i området på registrerede arealer, hvormed der føres kontrol af kontrolinstansen, Consejo Regulador. Frø og rodspirer opbevares hos planteskoler i produktionsområdet. Produktion og forhandling af plantemateriale kontrolleres og vurderes af kontrolinstansen. Arealerne med asparges ligger i produktionsområdet og er registrerede. Dyrkning, optagning og transport sker i overensstemmelse med forordning og under kontrolinstansens tilsyn. Klargøring af friske asparges og tilberedelse af asparges til konserves foretages under kontrolinstansens kontrol.

4.5. Fremstillingsmetode: Skud fra asparges af den lokale sort udvælges i registrerede virksomheder og klargøres til afsætning som friske asparges i bundter på 1/2, 1 eller 2 kg, hvorefter de pakkes i kasser til transport.

Asparges, der skal anvendes til konserves, undergår en industriel behandling, der omfatter følgende arbejdsgange: vask og tilpasning til emballage (dvs. overskæring ca. på midten), skoldning, vask, sortering, påfyldning på emballage, tilsætning af væske, opvarmning, sterilisering, afkøling m.m. Alle processer gennemføres under kontrolinstansens tilsyn.

4.6. Tilknytning: Det var romerne, der begyndte at dyrke denne grøntsag. Grøn, vild asparges beskrives som en udsøgt spise i opskrifter, der er blevet samlet af den andalusiske historiker Ibu Bassal, og i forskellige kogebøger fra Al-Andalus, og de spises indtil Reina Nazari's død i slutningen af det 14. århundrede.

Dyrkningen af denne asparges, som oprindeligt var en vild plante, blev videreført i små urtehaver på sletten ved floden Genil med henblik på eget forbrug; det er her man først begynder at dyrke grøntsagen, og der kommer for alvor gang i produktionen heraf fra 1930.

Området er fladt med opslæmmede aflejringer af sekundær- og tertiærmateriale. Dyrkningen finder sted i en højde på mellem 450 og 650 m over havoverfladen. Jorderne er overalt frugtbare og varierer fra sandjord til lerjord og dyndet jord; ph-værdien er på mellem 7,8 og 8,4; indholdet af carbonater er på mere end 40 %, udtrykt i calciumcarbonat, og der er et højt indhold af kalium og magnesium på grund af den dolomitiske oprindelse af de forekommende carbonater; der er et lavt indhold af assimilerbart fosfor og andet organisk materiale. Det høje indhold af magnesium og det lave indhold af fosfor fremmer den kraftige farvning af skuddet, som har en stærkt grøn stængel og violet top. Det høje indhold af kalium medvirker til at undgå topskydning. Klimaet er kontinentalt middelhavsklima, og gennemsnitstemperaturen ligger på 16,3 °C; den gennemsnitlige nedbør er på 350 mm, og områdets vinde er milde. De anvendte dyrkningsmetoder, en passende bearbejdning og kontrol med skadedyr og sygdomme gør, at man her finder ideelle betingelser for dyrkning af asparges, hvis særlige egenskaber er betinget af miljøet.

4.7. Kontrolinstans:

>TABELPOSITION>

4.8. Mærkning: Obligatorisk mærkning: "Denominacíon Específica Espárrago de Huétor-Tájar". Etiketterne skal godkendes af kontrolinstansen, som også udsteder nummererede kontroletiketter.

4.9. Krav i nationale bestemmelser: Ley 25/1970 de 2 de diciembre 1970. Orden de 2 de ábril de 1997, som ratificerer forordningen om specificitetsbetegnelsen for Espárrago de Huétor-Tájar og kontrolinstansen herfor.

EF-sagsnummer: G/ES/00056/97.12.04.

Dato for modtagelsen af den fuldstændige ansøgning: 11.2.2000.